PROJEKTS

**LATVIJAS REPUBLIKAS MINISTRU KABINETS**

2021. gada Noteikumi Nr.

Rīgā (prot. Nr.   .§)

**Valsts nozīmes zemes dzīļu nogabala “Inčukalna dabasgāzes krātuve” izmantošanas noteikumi**

*Izdoti saskaņā ar likuma “Par zemes dzīlēm”*[*10. panta*](https://likumi.lv/ta/id/40249-par-zemes-dzilem#_blank) *astoto daļu*

1. Noteikumi nosaka valsts nozīmes zemes dzīļu nogabalu “Inčukalna dabasgāzes krātuve” (turpmāk – nogabals) no zemes virsmas līdz kristāliskajam pamatklintājam AR-PR un tā izmantošanas nosacījumus.

2. Nogabala platība ir 83,722 kvadrātkilometri. Nogabala robežu shēma un robežpunktu koordinātas noteiktas šo noteikumu pielikumā.

3. Šie noteikumi attiecas uz jebkāda veida saimniecisko darbību, kas tiek veikta lielākā dziļumā par 200 metriem.

4. Zemes dzīļu izmantošanai izsniedz vienu zemes dzīļu izmantošanas licenci visam nogabalam.

5. Nogabala zemes dzīļu izmantošanu atļauts veikt pēc tam, kad normatīvajos aktos noteiktajās institūcijās saņemta attiecīgā licence.

6. Veicot nogabala izpēti, monitoringu un zemes dzīļu derīgo īpašību izmantošanu, licences saņēmējs nodrošina virszemē izsūknēto pazemes ūdeņu apsaimniekošanu atbilstoši normatīvajos aktos noteiktajām prasībām, nepieļaujot kaitējumu videi.

7. Ja nogabalā paredzēts ierīkot urbumus, kas ir dziļāki par 200 metriem, to rakstiski saskaņo ar vienoto dabasgāzes pārvades un uzglabāšanas sistēmas operatoru.

8. Zemes īpašnieks vai tiesiskais valdītājs nedrīkst ierobežot vai traucēt zemes dzīļu derīgo īpašību izpēti, monitoringu vai derīgo īpašību izmantošanu. Par izpētes un monitoringa darbu veikšanas vietu un laiku licences saņēmējs attiecīgo zemes īpašnieku un tiesisko valdītāju informē rakstiski vismaz divas nedēļas pirms darbu uzsākšanas, izņemot avārijas situāciju novēršanu, lokalizāciju vai likvidāciju.

9. Pēc izpētes un monitoringa darbu veikšanas licences saņēmējs sakārto zemes platības, lai tās būtu derīgas izmantošanai atbilstoši iepriekšējam zemes lietošanas

veidam.

10. Noteikumi stājas spēkā 2022. gada 2. janvārī.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs